Ad dagsordenens pkt. 5: Indkomne forslag fra bestyrelsen eller medlemmer:

**Forslag om ændring af vedtægtens § 6, så der indføres karensperiode på 4 uger fra indmeldelse i Trykkefrihedsselskabet og til opnåelse af stemmeret på generalforsamlingen.**

Trykkefrihedsselskabets bestyrelse fremsætter hermed forslag til generalforsamlingen om ændring af vedtægtens § 6, så nye medlemmer af Selskabet først får stemmeret til generalforsamlingen 4 uger efter indmeldelsen.

Med de nuværende regler kan enhver i princippet melde sig ind ved at betale kontingent i døren til generalforsamlingen og gå ind og stemme. Den mulighed ønsker bestyrelsen at begrænse og samtidig sikre, at det er et mere langsigtet og forankret medlemskab af Trykkefrihedsselskabet, der er bærende for de beslutninger, der træffes på generalforsamlingen. Ændringen får ikke betydning for de medlemmer, der er i restance med deres kontingent. Disse medlemmer vil fortsat kunne betale deres kontingent i døren og bevare deres stemmeret på generalforsamlingen.

Forslaget medfører ændring af vedtægtens § 6, der omhandler stemmeret på generalforsamlingen, således at

***§6.***

*På generalforsamlingen har hvert medlem én stemme. Stemmeret kan udøves ved skriftlig, specificeret fuldmagt til andet tilstedeværende medlem. Stemmeret kan ikke udøves af den, som er i restance med kontingentet.*

Ændres til:

***§6.*** *På generalforsamlingen har hvert stemmeberettiget medlem én stemme. Stemmeberettiget er medlemmer, der har været indmeldt og betalt kontingent mindst 4 uger forud for generalforsamlingen. Stemmeret kan udøves ved skriftlig, specificeret fuldmagt til andet tilstedeværende medlem. Stemmeret kan ikke udøves af den, som er i restance med kontingentet.*

Bestyrelsen indstiller, at generalforsamlingen vedtager den foreslåede vedtægtsændring.